‘નીરજા’માં નીરજા બનેલી સોનમ કપૂરે તેના જીવનનો સૌથી સારો અભિનય આ ફિલ્મમાં આપ્યો છે. આ પાત્રને તેણે ખૂબ અદ્ભુત રીતે ભજવ્યું છે. નીરજાની નાની-નાની વાતો પર તેણે ધ્યાન આપ્યું છે એ તેના પર્ફોર્મન્સ દ્વારા જોવા મળે છે. ફિલ્મમાં ઇચ્છાશક્તિ મુજબની નીરજા બનતાં પહેલાં તે એક નિષ્ફળ લગ્નમાંથી ગુજરી છે. પુરુષતરફી પક્ષપાતી વિચારધારા ધરાવતા રમેશના અત્યાચારને તે સામાન્ય છોકરીની જેમ સહન કરે છે, પરંતુ તેના પર કરવામાં આવતો અત્યાચાર વધી જતાં તે તેની સામે અવાજ ઉઠાવે છે. સોનમ તેના પર્ફોર્મન્સ દ્વારા નીરજાના પાત્રને એક નવી ઊંચાઈએ લઈ ગઈ છે. વિમાનના અપહરણ દરમ્યાન આતંકવાદીઓ સામેની તેની સમજશક્તિને ખૂબ સારી રીતે દર્શાવવામાં આવી છે.